als_Latn dik_Latn sag_Latn
Formacioni që zhgënjeu në Botëror
Pa dyshim që për Kupën e Botës flitet kryesisht për kampionët, lojtarët më të mirë apo golashënuesit, megjithatë nuk mund të lihen pa u përmendur disa të tjerë, që në njëfarë mënyre ndikuan në zhgënjimin e skuadrave të tyre
Politiko
E Martë, 15 Korrik 2014 | 15:18
0 Komente.
Botërori i Brazilit tashmë ka përfunduar. Gjermania kampione e botës vazhdon të jetë e dehur nga suksesi përballë Argjentinës në finale, por ndërkohë ka disa bilance që nuk mund të lihen pa bërë.
Pa dyshim që për Kupën e Botës flitet kryesisht për kampionët, lojtarët më të mirë apo golashënuesit, megjithatë nuk mund të lihen pa u përmendur disa të tjerë, që në njëfarë mënyre ndikuan në zhgënjimin e skuadrave të tyre, raporton Sport News.
Po ju paraqesim kështu formacionin ideal të humbësave dhe e nisim me Iker Kasijas. Portieri spanjoll prej kohësh qëndron mes më të mirëve të botës, por në Brazil ishte një zhgënjim total, i cili me performacën e tij, ndoshta më të dobët në karrierë, ndikoi jo pak në humbjen katastrofike të “La Rojas” kundër Holandës.
Në eliminimin tragjik e të parakohshëm të Spanjës dha një dorë edhe mbrojtësi Serxhio Ramos, që me siguri duhet të ndihet ende i trullosur nga shpartallimi i ofensivës holandeze. Pastaj në krahë qëndrojnë brazilianët Dani Alvesh dhe Marselo, të dy shumë pak bashkëpunues me ekipin dhe të pafuqishëm për të parandaluar depërtimin e gjermanëve në atë humbje shokuese 7-1, që vazhdon të djegë. Ka vend në këtë formacion yjesh të venitur edhe për Pepen. I njohur për arrogancën e tepruar në fushë, mbrojtësi portugez u shfaq i dhunshëm dhe u ndëshkua me të kuq që në takimin e parë në grup kundër Gjermanisë.
Nga Anglia çdokush do të ishte i denjë për t’u rreshtuar në këtë 11-she, por më shumë se të gjithë vendin e meriton Stiven Xherard, i cili i mbetet shumë në borxh kombëtares së “Tre Luanëve”. Muntari plotëson mesfushën për penalizimin te Gana nga mungesa e disiplinës, ndërsa në krah ndodhet Antonio Valencia për kartonin e kuq ndaj Francës, në një takim kur Ekuadori kishte ende shanse për kualifikimin.
Shumë premtime dhe pak punë. Kun Aguero është zhgënjimi më i madh te Argjentina, sidomos në finale, ku prania e tij ishte thuajse inekzistente. Jo më pak kanë zhgënjyer Diego Kosta te Spanja dhe Fred te Brazili, sidomos sulmuesi i natyralizuar spanjoll, nga i cili pritej një shpërthim në gola në Botëror, ashtu siç bëri sezonin e fundit në La Liga.
Janë lënë jashtë liste shumë lojtarë të tjerë si Aleks Song, Kagava, Ksabi Alonso, Dzeko apo Baloteli.
Gjithsesi ka vend për të gjithë në formacionin e rezervave.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn